# Potpredsjednik Vlade Crne Gore za ekonomsku politiku i finansijski sistem Milutin Simović

# Obraćanje na otvaranju Poslovnog foruma Vojvodina – Crna Gora

# Novi Sad, 16. maj 2018. godine

Poštovani potpredsjedniče Vlade,

Poštovani predsjednici privrednih komora,

Poštovani privrednici,

Dame i gospodo,

Posebno mi je zadovoljstvo što sam u prilici da učestvujem u radu ovog značajnog Poslovnog foruma, meni lično u posebno dragom Novom Sadu, globalno prestižnom rasadniku agronoma, koji su svoja znanja sticali kod poznatih i priznatih profesora Poljoprivrednog fakulteta.

Prijateljski odnosi naših država i međusobna upućenost u mnogim oblastima, temelj su za širok spektar daljih aktivnosti i dalje jačanje saradnje. Vaša ravnica i naše planine i more, beskrajni su izvor mogućnosti razmjene dobara između naših država.

Biti u Vojvodini nemoguće je, a ne sjetiti se brojnih Crnogoraca koji su nakon II svjetskog rata dobili priliku da na plodnoj vojvođanskoj ravnici zasnuju svoj dom i priliku da se ostvare kao lojalni građani Republike Srbije, pažljivo njegujući svoj nacionalni crnogorski identitet, svoj jezik i svoju kulturu.

U ime Vlade Crne Gore izražavam zadovoljstvo politikom zvanične Srbije, koja crnogorsku zajednicu podstiče na očuvanje samobitnosti i identitetske različitosti.

Želim da pozdravim i podržim dalji razvoj već veoma dobrih odnosa Privredne komore Crne Gore sa Privrednom komorom Srbije i Privrednom komorom Vojvodine i pozovem na dalju saradnju, kreiranje i implementaciju zajedničkih projekata. Ovako dobri međukomorski i privredni odnosi svakako su rezultat veoma dobrih političkih i ukupnih bilateralnih odnosa Crne Gore i Republike Srbije. Dvije prijateljske zemlje i naše vlade su kreirale pozitivan politički okvir, zasnovan na međusobnom poštovanju i uvažavanju sopstvenih interesa, okvir koji je stvorio povoljan ambijent za ekonomsko povezivanje i ukupnu regionalnu saradnju.

Po obimu robne razmjene Srbija je prvi i najznačajniji partner Crne Gore. U 2017. godini ostvarena robna razmjena iznosila je 561,7 miliona eura, odnosno 21% ukupne crnogorske razmjene, što je za 4,1% više u odnosu na godinu ranije. Robna razmjena sa Vojvodinom je u godini za nama bila do sada rekordna i njena vrijednost se procjenjuje na oko 174 miliona eura.

Vjerujem da ćemo u narednom periodu zajedno doprinijeti da se ta razmjena dodatno poveća i da ćemo doprinijeti da razmjena robe i usluga ima svoju dvosmjernost. To će biti najbolja garancija daljeg razvoja naše ekonomske saradnje.

Za nas je ohrabrujući podatak da je u periodu januar – mart ove godine na tržite Srbije iz Crne Gore izvezeno proizvoda u vrijednosti od 21,2 miliona eura, što predstavlja rast izvoza od 43,2% u odnosu na isti period prošle godine.

I ovu priliku koristim da pozovem i ohrabrim kompanije iz Vojvodine i Republike Srbije da nastave da ulažu i pokreću poslove i projekte u Crnoj Gori. Prema podacima Centralne banke Crne Gore, vrijednost direktnih investicija srpskih kompanija u periodu od 2006. do novembra 2017. godine iznosila je 436 miliona eura, što ih ukupno svrstava među 10 najvećih od preko 110 zemalja koje su investirale do sada u Crnu Goru. U 2017. godini priliv investicija iz Srbije iznosio je 30,6 miliona eura. U prošloj, rekordnoj godini za crnogorski turizam, u kojoj je ostvaren rekordan broj posjetilaca (preko 2 miliona) i rekordan prihod od turizma (blizu jedne milijarde eura), Crnu Goru je posjetilo preko 405 hiljada turista iz Srbije, koji su ostvarili blizu 3 miliona noćenja. U odnosu na mogućnosti i potencijal koji Crna Gora ima i ove brojke takođe mogu biti značajno veće, na obostranu korist.

Zato vas i pozivam da u još većem broju iskoristite priliku za predstavljanje na sajmovima i poslovnim forumuma u Crnoj Gori, koji su uvijek prilika za povezivanje privrednika i upoznavanje sa atraktivnim poslovnim i investicionim ambijentom u Crnoj Gori.

Crna Gora je daleko odmakla u procesu evropskih integracija. Do kraja godine ćemo otvoriti i preostala 3 od ukupno 33 pregovaračka poglavlja, uz ispunjenje završnih mjerila u brojnim poglavljima. Integracioni iskoraci Crne Gore dodatna su garancija za ubrzaniji razvoj naše zemlje, za njenu sigurnost i stabilnost, a već sada osjećamo benefite strateške prednosti zbog sigurnosti investiranja i poslovanja.

I ovu priliku koristim da istaknem naše zadovoljstvo potvrdom EU da sve zemlje regiona imaju jasnu evropsku perspektivu.

Posebno podržavamo saradnju u okviru Berlinskog procesa. I na Samitu predsjednika država i vlada zemalja Zapadno-balkanske šestorke koji je održan u Trstu, 12. jula 2017. je potvrđena evropska perspektiva regiona, te značaj, tom prilikom formiranog, Sekretarijata privrednih komora zemalja Zapadnog Balkana.

Vlada Crne Gore ambiciozno postavljene ciljeve ostvaruje kroz zahtjevan proces reformi. Obezbijedili smo dugoročnu stabilnost javnih finansija i uslove za ubrzanu realizaciju kapitalnih razvojnih projekata, ostvarujući ekonomski rast od 4,4% u 2017. godini, među najvećim u Evropi.

Ostvareni rezultati samo su dodatni motiv da još odlučnije i sigurnije idemo dalje u razvoj i otvaranje naše ekonomije u korist naših građana i domaćih i stranih investitora. Vlada Crne Gore je odlučna u sprovođenju svih neophodnih daljih reformi. Nastavićemo posvećen rad na razvoju preduzetništva i daljem unapređenju poslovnog i investicionog ambijenta, gradeći još bolje uslove za ostvarivanje dobrih rezultata.

U Crnoj Gori realizujemo najznačajniji infrastrukturni projekat u istoriji – autoput Bar - Boljare – koji će privrednicima iz Crne Gore i Srbije umnogome olakšati povezivanje, skratiti putovanje, obezbjediti siguran prevoz robe, omogućiti kvalitetnu i brzu konekciju sa našom strateškom Lukom Bar, i pružiti nove, do sada neiskorišćene mogućnosti saradnje, uključujući moguće zajedničke nastupe na trećim tržištima – upravo preko Luke Bar.

Uvaženi privrednici,

Vlada Crne Gore, Vlada Republike Srbije i Pokrajinska vlada su najodgovornije za stvaranje političkog i ekonomskog okvira koji će vam obezbijediti nesmetano tržišno poslovanje, u kojem ćete zavisiti samo od vašeg rada.

Okvir u kome ćete moći da realizujete vaše preduzetničke vizije, jer ste Vi stubovi razvoja ekonomije naših država.

Zato, budite kreativni, hrabri i prije svega inovativni. Razmjenjujte iskustva i konstantno otkrivajte nova polja moguće saradnje, pratite komunikacione i tehnološke trendove 21. vijeka, prezentujte vaše proizvode i usluge i uvijek stremite da budete najbolji.

U to ime, zahvaljujem se na pažnji i želim vam uspješan Poslovni forum, rađanje novih ideja, konkretnih dogovora i dobre poslovne rezultate.

Hvala!